Seinastu mánaðirnar hava vit á ALS verið so heppin at havt Marin Skarðsá sum starvslesandi á ALS. Vit hava í tí sambandi sett Marini nakrar spurningar. Tú lesur til sosialráðgeva og fert at vera í praktikk á ALS í 5 mánaðir? Ja, eg lesi til sosialráðgeva í Keypmannahavn og var so heppin at sleppa á ALS í praktikk. Tað hevði sera stóran týdning fyri meg at sleppa heim til Føroya í praktikk–hetta fyri at síggja og uppliva tað sosiala arbeiðið í Føroyum. Harafturat hevur mín vegleiðari á ALS, Bergtóra Høgnadóttir, kveikjari, skipað soleiðis fyri, at eg havi havt møguleika at hitt sosialráðgevar í ymiskum størvum í Føroyum, og hevur hetta víðkað mín sjónarring í sambandi við ynski um framtíðar starv og givið eina enn greiðari mynd av, hvussu fjølbroytt útbúgvingin til sosialráðgeva er. Hví valdi tú at lesa til sosialráðgeva? Eg havi altíð havt áhuga í sosialum arbeiði-hetta verið seg í útlondum eins og heima í Føroyum- og arbeiði við menniskjum og sálarfrøði hava upptikið meg nógv. Ein stórur partur av sosialráðgevafakinum inniber júst hetta, og var tað tí ein av høvuðsorsøkunum til, at eg valdi júst hesa leið. Hvørjar uppgávur hevur tú ALS? Á ALS byrjaði eg við at fylgja mínum praktikkvegleiðara, ið vísti og greiddi mær frá, hvat arbeiðið á ALS inniber, eins og eg eisini fekk innlit í arbeiðið hjá eitt nú málsviðgerum. Harafturat var eg við til kunningarfundir fyri arbeiðsleys, eins og eg var við á ymiskum innanhýsis fundum. So smátt, eftir eina tíð, fekk eg so møguleikan at royna meg sjálv við eitt nú samrøðum, framløgum og ymiskum arbeiðsuppgávum, ið knýta seg at arbeiðnum á ALS. Fyri meg hevur sambandið við viðskiftafólk ein avgerandi týdning í sosialum arbeiði, og hava samrøðurnar tí verið ein stórur partur av lærugongdini. Júst nú eri eg við í arbeiðnum við vikarskipanini hjá ALS, har nógv skal skrásetast/skrivast, og er hetta góður lærdómur í sambandi við sosialráðgevafakið, ið nógvastaðni inniber nógv skrivligt arbeiði. Hvat hevur tú lært? Eg havi fyrst og fremst lært nógv um arbeiðsloysi, bæði í sambandi við nøgd, herundir m. a. tað heilt grundleggjandi; hvørji tilboð hevur ALS, hvørji krøv setir ALS í sambandi við arbeiðsloysi, og góðsku, har m. a. samrøðurnar við arbeiðsleys hava givið eina mynd av, hvussu tað fyri tann einstaka kann kennast at vera arbeiðsleys/ur. Harafturat kenni eg tað nú eitt sindur lættari og meira meiningsfult at lesa teori og annað tilfar, ið knýtir seg at útbúgvingini, tí eg nú havi sæð, hvussu hetta kann nýtast í veruleikanum. Praktikkin hevur verið tað tíðarskeiðið í útbúgvingini, har eg havi lært mest–sjálvsagt við lærdóminum frá skúlagongini í viðførinum. Praktikkin hevur verið ein gyltur møguleiki fyri meg ikki einans at læra hvar og hvussu ein sosialráðgevi kann arbeiða, men eisini at síggja samanhangin og møguleikarnar í tí sosiala arbeiðinum. Tú lesur Keypmannahavn–og nú ert tú í Føroyum. Hvussu er at vera aftur her? Tað er deiligt at vera heima aftur ☺ Í Keypmannahavn er ordiliga spennandi at búgva eina tíð, men tá ið man ikki hevur verið heima í Føroyum eitt longri tíðarskeið, er Føroyar enn meira fantastiskt–havið, fjøllini og ikki minst at kunna vera saman við familju, vinum og manninum, Margar, ið eru her heima ☺ Væntar tú, at tú flytur heim aftur eftir loknan lestur? Eg havi ikki ordiliga tikið avgerðina, um eg flyti heim beint eftir loknan lestur, ella um eg fari at arbeiða í Danmark eitt tíðarskeið–men heimaftur komi eg ☺ Hvat hevði verið eitt dreymastarv? Beint nú havi eg ikki nakað dreymastarv, men havi áhuga í nærum øllum. Eg vil helst ikki útiloka nakað, men hava allar møguleikar opnar. Men sum áður nevnt, so havi eg serliga áhuga í sálarfrøði og herundir psykiatriini.